Jesaja 66 - www.bybelkennis.co.za
Jesaja 66 – Gustav Claassen
In Jesaja 66:23 & 24 sê die Here dat alle vlees sal elke maand op die nuwemaan of op die sabbat kom om My te aanbid. Dan sal hulle die lyke sien van die mense wat teen My gesondig het – want hulle wurms sal nie sterwe nie en hulle vuur sal nie uitgeblus word nie. Iemand skryf hieroor soos volg: " During the time of the future reign of the Messiah in Jerusalem, there will be an opening somewhere on the earth where living men can look into hell and see the departed souls of men whose "worm shall not die". Hierdie opening volgens die bron sal êrens in die Dooie See ontstaan. Wat sê vers 24 eintlik vir ons met verwysing na die lyke wat die mense te sien sal kry, asb?
Dr. Gustav Claassen aantwoord:
In hierdie slotgedeelte van Jesaja gaan dit oor 'n nuwe bedeling wat aanbreek. God begin voor met sy wêreld. Vir die volk wat in die doodloopstraat van ballingskap beland het, laat Hy terugkeer na hulle land toe. In Jerusalem kom almal saam om die Here te aanbid. Die nuwe Israel sal volkome aan God toegewy wees, die Here sal opreg gedien word. Elke nuwemaansfees en elke sabbat sal al wat leef die Here aanbid. In teenstelling met die vreugde en blydskap van die wat die Here dien is daar nog die wat ongehoorsaam en ver van Hom af leef. Die verwysing na die lyke buite die stad wys op die verskrikking van God se oordeel oor die ongehoorsames. Dit is dus 'n waarskuwing aan die goddeloses. Buite die stad wag daar rampspoed en oordeel vir die ongehoorsames. Vir hulle wag iets verskrikliks – die dood en die vuur van God se toorn.